Pohjois-Korea esitti vastalauseen Yhdysvaltojen päätökselle siirtää laivaston iskujoukko Korean niemimaalle.

Pohjois-Korea varoittaa olevansa valmis sotaan, jos jännitteet alueella lisääntyvät.

- Tämä todistaa, että Yhdysvaltojen uhkarohkeat toimet Pohjois-Korean valtaamiseksi ovat saavuttaneet vakavan tason, kommentoi Pohjois-Korean ulkoministeriön edustaja Pohjois-Korean valtiollisen uutistoimisto KCNA:n mukaan.

- Korean demokraattinen kansantasavalta on valmis vastaamaan kaikkiin sodan muotoihin, joita Yhdysvallat haluaa, edustaja jatkoi.

Yhdysvaltain laivaston iskuryhmän kerrottiin liikkuvan kohti Korean niemimaata lauantaina. Asiaa tuolloin kommentoineen armeijan edustajan mukaan iskuryhmä määrättiin siirtymään pohjoiseen toimenpiteenä, jonka tarkoitus on ylläpitää valmiutta läntisellä Tyynellämerellä.

Laivaston iskujoukkoon kuuluu muun muassa USS Carl Vinson -lentotukialus sekä ohjusalus.

Pohjois-Korea kommentoi laivaston liikkeitä ensimmäistä kertaa tiistaina.

Sunnuntaina Yhdysvaltain viranomaiset kertoivat presidentti Donald Trumpin haluavan kartoittaa vaihtoehtoja Pohjois-Korean ydinuhan tuhoamiseksi. Yhdysvallat on kertonut olevansa valmis tuhoamaan Pohjois-Korean ydinuhan yksin, jos esimerkiksi Kiina ei ryhdy toimiin painostaakseen Pohjois-Koreaa luopumaan ydin- ja ohjuskokeista.

Pohjois-Korean vastauksesta ilmenee, ettei maa aio poiketa nykyiseltä polultaan.

- Aiomme vastata provokaatioihin mitä kovimmilla vastatoimilla. Puolustamme itseämme tehokkailla aseilla, ulkoministeriön edustaja sanoo.

Pohjois-Korea pyrkii kehittämään ohjuksen, jolla se pystyisi ampumaan ydinkärjen Manner-Yhdysvaltoihin. Yhdysvaltain tiedusteluviranomaiset ovat sanoneet, että Pohjois-Korea voisi kehittää alle kahdessa vuodessa ydintaistelukärjen, joka voisi ylettää Yhdysvaltojen mantereelle asti.

Yhdysvaltojen laivaston iskujoukko lähestyy Korean niemimaata. ALL OVER PRESS

Lähteet: AFP, STT